תת-אלוף אופק בכריס יואשם בעבירות חמורות (צילום: אלעד גרשגורן)

כתב אישום חמור נגד מפקד חטיבת גולני לשעבר: תת-אלוף אופק בוכריס יועמד לדין בעבירות אונס, מעשה סדום, מעשה מגונה שביצע בפקודות שלו לשעבר - חיילת וקצינה. היום (ה') הוגש נגדו כתב האישום לבית הדין הצבאי המיוחד. בנוסף נאשם בוכריס בהתנהגות שאינה הולמת.

כתב האישום הוגש על פי החלטת הפרקליט הצבאי הראשי, תת-אלוף שרון אפק, לאחר הליך שימוע ממושך ומעמיק שנערך עם באי כוחו של הקצין. בהודעת דובר צה"ל נאמר כי "מדובר בקצין ולוחם עתיר זכויות, והפצ"ר מסר כי ההחלטה התקבלה בלב כבד. ואולם, במסגרת חקירה יסודית, עלו ראיות לכאורה לכך שהקצין ביצע מספר עבירות מין חמורות כלפי חיילת זוטרה בשירות חובה, וכלפי קצינה, בעת שהשתיים שירתו תחת פיקודו כמפקד חטיבת גולני. על כן, החליט הפצ"ר על הגשת כתב האישום".

בוכריס נאשם ב-17 סעיפים - שלושה מהם בגין אונס, אחד מהם על מעשה סדום, 12 מעשים מגונים וסעיף נוסף על התנהגות שאינה הולמת. עשרה מסעיפי האישום מתייחסים לחיילת שנאנסה ושישה לקצינה. כתב האישום מתייחס למעשים שבוצעו בין יולי 2010 לספטמבר 2013. במשך יותר משלוש שנים, כך לפי כתב האישום, תקף מינית לסירוגין חיילת וקצינה ששירתו תחתיו. רוב העבירות בוצעו כשהיה מפקד חטיבת גולני. העבירה האחרונה, מעשה מגונה בקצינה, בוצעה לאחר שקודם לדרגת תת-אלוף. משפטו של בוכריס יחל בעוד כחודש בבית הדין המיוחד בקריה. טרם נקבע הרכב השופטים.

חלק מסעיפי כתב האישום

ההחלטה להגיש כתב אישום התקבלה לאחר שהפצ"ר שוכנע שעדויות שתי המתלוננות אמינות ולא נמצא בהן מניע זר. ההחלטה התקבלה אחרי הליך שימוע שארך שבועות ארוכים, שבמהלכם הוצגה גרסת בוכריס באופן מלא. לאורך השימוע ניסו בוכריס ובאי כוחו להילחם ככל שיכלו נגד עבירת האינוס החמורה, ולפחות להורידה מכתב האישום או להמירה בעבירת מין קלה יותר. הפרקליט הצבאי הראשי התנגד בטענה שבפער כה קיצוני בגיל, בדרגות ובהבדלי הסמכויות ההירככיים בין בוכריס לחיילת ולקצינה, מדובר באונס. מבחינת התביעה הצבאית, עבירת האינוס בפרשה זו היא מסר לציבור ולמתלוננות עתידיות אחרות בצה"ל נגד מפקדים בכירים, ולכן לא הייתה פשרה על עבירת האינוס.

בוכריס וסנגוריו מטעם הסנגוריה הצבאית מסרו: "אנו מצרים על החלטתו של הפרקליט הצבאי הראשי וסבורים כי מדובר בהחלטה שגויה מיסודה. בתהליך השימוע הצגנו בפני הפצ"ר בעיות קשות שעולות לאורכו ולרוחבו של התיק. אנו בטוחים כי נצליח להיאבק ולהוכיח את חפותו של תא"ל בוכריס בבית הדין וכי ייעשה משפט צדק". הסנגורים הצבאיים נערכים למשפט הוכחות ארוך, אבל גם בפרקליטות הצבאית מסמנים את התיק כדגל, יותר ממשפטו של אלאור אזריה. את המשפט מטעם התביעה תנהל התובעת הצבאית הראשית, אלוף משנה שרון זגגי פנחס.

הפרקליט הצבאי הראשי, תת-אלוף שרון אפק (צילום: מוטי קמחי)

אחד מסעיפי האישום נגד תא"ל אופק בוכריס

עו"ד אביטל בן נון המייצגת את החיילת עם עו"ד ליאת בהר כהן מסרה כי הן מברכות על החלטת הפצ"ר: "מרגע שנפגשנו עם המתלוננת לא היה לנו ספק שהיא דוברת אמת. צר לנו על עוגמת הנפש שהיתה מנת חלקה של המתלוננת בחודשים האחרונים עקב ספינים בתקשורת ופרסומים כוזבים. אנו תקווה כי הגשת כתב האישום תסתום את הגולל על תעשיית הכזבים וההכפשות. דרך ארוכה עדיין לפנינו ואנו מקוות כי בסופה הצדק יצא לאור גם בבית הדין הצבאי".

עו"ד גיא פלנטר ועו"ד רעות רחמן שמייצגים את הקצינה מסרו: "הקצינה נקלעה לפרשה זו, שלא מתוך בחירתה וכידוע לא יזמה תלונה נגד בוכריס והייתה מוכנה להמשיך בחייה. אולם ברגע שהגיעו אליה חוקרי מצ"ח אמרה את האמת לגבי התנהלותו כלפיה. מתחילת הדרך היה ברור לה שמרגע שחשפה את מעשיו, הוא יועמד לדין עליהם וכך אכן קרה היום. הקצינה בטוחה שמערכת המשפט הצבאית תדע לטפל במקרה זה באופן הולם".

הפרשה התפוצצה בחודש מרס השנה. בוכריס נחקר בחשד לשורה של מעשי אונס במי שהייתה חיילת שלו לפני חמש שנים, בין היתר בצימר, ובהטרדה מינית של קצינה נוספת שטוענת כי הוטרדה על ידו כשהייתה תחת פיקודו בחטיבת גולני.

החקירה נגדו הובילה לזעזוע עמוק בצה"ל והובילה גם את הרמטכ"ל גדי איזנקוט לבטל את מינויו לראש חטיבת המבצעים. במהלך החודשים שחלפו עומת בוכריס עם שתי המתלוננות, עבר שש חקירות במשרדי היחידה המיוחדת של מצ"ח ואף עבר בדיקות פוליגרף.

בחודש האחרון נערך שימוע לבוכריס. ללשכת הפרקליט הצבאי הראשי, תא"ל שרון אפק, הגיעו שלושת סנגוריו של הקצין הבכיר - הסנגור הצבאי הראשי אל"מ אשר הלפרין ועורכי הדין עודד סבוראי וז'ק חן – להליך שימוע לפני הגשת כתב אישום. סנגוריו של בוכריס ניסו לשכנע את הפרקליט הצבאי הראשי לוותר על האישום החמור באונס ואף לסגור את התיק ללא הליך פלילי.